Trippel seier for Koteng-lag i Vasaloppet
Svenske Britta Johansson Norgren er suveren i kvinneklassen. Tore Bjørseth Berdal fra Team Koteng stakk fra feltet rundt fem kilometer før mål. Resten av feltet klarte ikke å sette i gang noen organisert jakt på trønderen. – Ingen jakter på Berdal, konstaterte NRK-kommentator Ole Kristian Stoltenberg. – En maktdemonstrasjon, og en taktisk genistrek av Team Koteng. fortsatte han på direkten. Team Kotengs løpere gikk opp og tok kontrollen - og sendte Berdal av gårde i tet. Han gikk i mål med kransen rundt halsen. Vinnertiden var 4,39,15 under ekstremt vanskelige forhold. Det er den dårligste vinnertiden på 12 år. Team Koteng tok faktisk trippel med 2. plass på Stian Hoelgaard og 3. plass på Torleif Syrstad. Det er Rosenborgs styreleder Ivar Koteng som gjennom sine selskaper sponser dette langløpslaget. På VGTVs VM-sending gratulerte Thomas Alsgaard Team Koteng med å ha «kuppet hele Vasaloppet». Siden 2013 har det vært norsk seier hvert eneste år. Andreas Nygaard vant i fjor det 90 kilometer lange løpet. John Kristian Dahl er den mestvinnende norske Vasalopp-vinner - 2014, 2016 og 2017. Ole Ellefsæter var den første norske Vasaloppet-vinneren i 1971. Den neste kom ikke før Anders Aukland i 2004 - men de siste årene har altså norske løpere dominert herreklassen. Det var 13 nordmenn blant de 15 beste søndag. Beste norske i kvinneklassen ble Kari Vikhagen Gjeitnes med 4. plass.
For syvende gang på rad ble det norsk seier i Vasaloppet. Tore Bjørseth Berdal (31) stakk fra resten av feltet og kom først til mål i Mora.